Ettepanek: EUROOPA PARLAMENDI JA NÕUKOGU OTSUS, mis käsitleb Globaliseerumisega Kohanemise Euroopa Fondi kasutuselevõtmist (EGF/2014/000 TA 2014 – Tehniline abi komisjoni algatusel) /* COM/2014/0366 final - 2014/ () */





SELETUSKIRI Globaliseerumisega Kohanemise Euroopa Fondist (EGF) rahalise abi saamise tingimused on sätestatud Euroopa Parlamendi ja nõukogu 17. detsembri 2013. aasta määruses (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006[1]. TAOTLUSE KOKKUVÕTE JA ANALÜÜS Põhiandmed: EGFi viitenumber EGF/2014/000 Euroopa Komisjon Tehniline abi Halduskulud: eelarve eurodes 330 000 % halduskuludest (piirmäär: 0,5 %) 0,21 % Määruse (EL) nr 1309/2013 artikli 11 lõike 1 kohaselt võib komisjoni algatusel kasutada igal aastal tehnilise abi rahastamiseks maksimaalselt 0,5 % EGFi iga-aastasest maksimumsummast. Rahastatav tehniline abi ja eeldatavate kulude jaotus 1. Vahendeid kasutatakse määruse (EL) nr 1309/2013 artikli 11 lõigetes 1 ja 4 ning artikli 12 lõigetes 2, 3 ja 4 nimetatud kulude katmiseks järgmiselt. Tuleb märkida, et 2014. aastal on kulud vähendatud miinimumini, sest raha krediteeritakse asjaomasele EGFi eelarvereale alles pärast seda, kui Euroopa Parlament on pärast valimisi koosolekutega jätkanud. 2. Järelevalve ja andmete kogumine: Komisjon kogub andmeid saadud, makstud ja lõpetatud taotluste ning kavandatavate ja rakendatud meetmete kohta. Need andmed tehakse kättesaadavaks veebisaidil ja ajakohastatud statistilise ülevaate kujul. Tuginedes viimaste aastate tööle, saab suuremat osa sellest teha komisjoni tavapäraste haldusvahendite arvelt, kuid EGFi andmebaasi funktsioonide parandamiseks ja kindlustamiseks vastavalt komisjoni siseauditi tulemustele on vaja mõne väliseksperdi abi. See tegevus kokku läheb hinnanguliselt maksma 20 000 eurot. 3. Teave: Vastavalt määruse (EL) nr 1309/2013 artikli 12 lõikele 2 on komisjon loonud oma kodulehe alajaotisse „Tööhõive, sotsiaalküsimused ja sotsiaalne kaasatus” fondi jaoks eraldi veebisaidi,[2] mille haldamise eest ta vastutab, mida regulaarselt ajakohastatakse ja laiendatakse ning mille kogu uus teave tõlgitakse kõigisse ELi ametlikesse keeltesse. Koostatakse teatmik EGFi uue määruse kohta ja antakse vajalikke suuniseid. Suurendatakse üldist teadlikkust seoses fondiga ja fondi nähtavust. Fondi järelhindamine tehakse kättesaadavaks väikeses koguses trükitult ja elektroonilise väljaandena. Fondi käsitletakse mitmesugustes komisjoni väljaannetes ja audiovisuaaltegevuses, nagu on sätestatud määruse (EL) nr 1309/2013 artikli 11 lõikes 4. See tegevus kokku läheb 2014. aastal ajaliste piirangute tõttu hinnanguliselt maksma 20 000 eurot ja kulud suurenevad prognoosi kohaselt 2015. aastal märkimisväärselt. 4. Teadmistebaasi / rakendusliidese loomine: Komisjon jätkab tööd, et kehtestada fondile esitatavate taotluste elektroonilised vormid ja taotluste menetlemise standardkord, mistõttu on uue määruse kohaselt taotlusi lihtsam esitada, taotlusi saab kiiremini läbi vaadata ja aruandeid saab koostada vastavalt vajadusele. Tehakse ettevalmistusi EGFi integreerimiseks SFC-süsteemi. Jätkatakse lõpparuande vormi ühtlustamist, et vähendada liikmesriikide halduskoormust. See tegevus kokku läheb hinnanguliselt maksma 100 000 eurot. 5. Tehniline ja haldusabi: Fondi kontaktisikute eksperdirühm, kuhu kuulub üks liige igast liikmesriigist, peab kaks koosolekut (2014. aasta lõpus / 2015. aasta esimeses pooles), mille eeldatav maksumus kokku on 70 000 eurot. 6. Lisaks organiseerib komisjon liikmesriikidevahelisi kontakte ning korraldab liikmesriikides samadel kuupäevadel kaks EGFi rakendusasutuste seminari, keskendudes küsimustele, mis tekivad EGFi uue määruse tõlgendamisel, eriti seoses mittetöötavate ja mitteõppivate noorte (nn NEET-noorte) võimaliku meetmetesse kaasamisega. See tegevus kokku läheb hinnanguliselt maksma 120 000 eurot. 7. Hindamine: 2014. aastal ei ole vaja hindamiste jaoks rahalisi vahendeid eraldada. Vahehindamise riigihanget alustatakse 2015. aastal eesmärgiga lõpetada hindamine 30. juuniks 2017, nagu on nõutud määruse (EL) 1309/2013 artikli 20 lõike 1 punktis a. Tegevus || Hinnanguline arv || Tegevuse hinnanguline kulu (eurodes) || Kogukulud (eurodes) Järelevalve ja andmete kogumine || Varieeruv || Varieeruv || 20 000 Teavitamine || Varieeruv || Varieeruv || 20 000 Teadmistebaasi / rakendusliidese loomine || Varieeruv || Varieeruv || 100 000 Tehniline ja haldusabi: EGFi kontaktisikute eksperdirühma koosolekud || 2 || 35 000 || 70 000 Tehniline ja haldusabi: kontaktide loomise seminarid seoses fondi vahendite kasutamisega || 2 || 60 000 || 120 000 Hindamine || 0 || 0 || 0 Hinnangulised kulud kokku || || 330 000 Rahastamine 8. Nõukogu 2. detsembri 2013. aasta määruse (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020,[3] artiklis 12 on sätestatud, et EGFi maksimaalne iga-aastane eelarve on 150 miljonit eurot (2011. aasta hindades). 9. Määruse (EL) nr 1309/2013 artikli 11 lõike 1 kohaselt võib komisjoni algatusel kasutada tehnilise abi rahastamiseks maksimaalselt 0,5 % (st 750 000 eurot 2011. aasta hindades) konkreetsel aastal kättesaadavatest fondi vahenditest. Praegu on võimalik kasutada kogu 2014. aastaks ette nähtud summat, sest tehnilise abi osutamiseks ei ole veel ühtegi summat eraldatud. 10. EGFi vahendite kasutuselevõtmise ettepaneku kohta teevad otsuse Euroopa Parlament ja nõukogu ühiselt, nagu on sätestatud 2. detsembri 2013. aasta institutsioonidevahelise kokkuleppe (Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta)[4] punktis 13. Seotud aktid 11. EGFi kasutusele võtmise otsuse ettepaneku tegemisega samal ajal esitab komisjon Euroopa Parlamendile ja nõukogule ettepaneku vahendite kandmiseks asjakohasele 330 000 euro suuruse summaga eelarvereale. Makseassigneeringute allikad 12. Fondi eelarverealt eraldatavaid summasid kasutatakse tehnilise abi jaoks vajatava 330 000 euro suuruse summa katmiseks. Ettepanek: EUROOPA PARLAMENDI JA NÕUKOGU OTSUS, mis käsitleb Globaliseerumisega Kohanemise Euroopa Fondi kasutuselevõtmist (EGF/2014/000 TA 2014 – Tehniline abi komisjoni algatusel) EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006,[5] eriti selle artikli 11 lõiget 2, võttes arvesse Euroopa Komisjoni ettepanekut, toimides 2. detsembri 2013. aasta institutsioonidevahelise kokkuleppe (Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta)[6] punktis 13 sätestatud korras, ning arvestades järgmist: (1) Globaliseerumisega Kohanemise Euroopa Fond (EGF) loodi selleks, et toetada koondatud töötajaid ja füüsilisest isikust ettevõtjaid, kelle tegevus on lõppenud globaliseerumisest tingitud oluliste maailmakaubanduse struktuurimuutuste, määruses (EÜ) nr 546/2009 käsitletud ülemaailmse finants- ja majanduskriisi jätkumise või uue ülemaailmse finants- ja majanduskriisi tõttu, ja aidata neil tööturule tagasi pöörduda. (2) Nõukogu määruse (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020,[7] artiklis 12 on sätestatud, et EGF ei tohi ületada iga-aastast maksimaalset summat, milleks on 150 miljonit eurot (2011. aasta hindades). (3) Määruse (EL) nr 1309/2013 kohaselt võib komisjoni algatusel kasutada igal aastal tehnilise abi rahastamiseks maksimaalselt 0,5 % EGFi iga-aastasest maksimumsummast. Seetõttu teeb komisjon ettepaneku 330 000 euro eraldamiseks. (4) Seega tuleks komisjoni algatusel antava tehnilise abi rahastamiseks võtta kasutusele fondi vahendid, ON VASTU VÕTNUD KÄESOLEVA OTSUSE: Artikkel 1 Euroopa Liidu 2014. aasta üldeelarvest võetakse Globaliseerumisega Kohanemise Euroopa Fondi raames kasutusele 330 000 eurot kulukohustuste ja maksete assigneeringutena. Artikkel 2 Käesolev otsus avaldatakse Euroopa Liidu Teatajas. Brüssel, Euroopa Parlamendi nimel Nõukogu nimel president eesistuja [1] ELT L 347, 20.12.2013, lk 855. [2] http://ec.europa.eu/egf [3] ELT L 347, 20.12.2013, lk 884. [4] ELT C 373, 20.12.2013, lk 1. [5] ELT L 347, 20.12.2013, lk 855. [6] ELT C 373, 20.12.2013, lk 1. [7] ELT L 347, 20.12.2013, lk 884.